Intal stât
francês lis elezions europeanis a àn viodût la afermazion tant che
prin partît de estreme diestre dal Front National che e à vût un
cuart dai vôts e 24 dai 74 eurodeputâts a disposizion de France. Al
secont puest si è plaçade la diestre moderade de Union pour un
Mouvement Populaire (UMP) cul 20,8% des preferencis e 20 elets, in
pierdite rispiet aes elezions dal 2009 compagn dai socialiscj (PS)
che a àn vût di contentâsi dal 14% dai vôts e di 13 eurodeputâts.
Tra lis formazions nazionalitariis che si presentavin aes europeanis
nissune e à rivât a cjapâ avonde vôts par elei cualchidun dai
siei candidâts, fale intal câs de Union pour les Outre-Mers,
coalizion di partîts dai teritoris dal stât francês che si cjatin
in altris continents, che e à concuistât un eurodeputât. Tra i
partîts francês chel plui sensibil aes tematichis nazionalitariis
al è dal sigûr Europe Écologie che e à vût il 8,9% dai vôts e 6
elets. Cundut dal passe 21% di vôts cjapâts in Corsiche, no je à
fate a jessi confermât François Alfonsi, dal Partidu di a Nazione
Corsa, che la volte stade al jere stât elet propit in gracie de
aleance cun Europe Écologie. Di segnalâ ancje il 7,5% dai consens
cjapâts in Bretagne de liste Nous te ferons Europe, vuidade dal
indipendentist breton Christian Troadec e poiade dal Parti Breton, di
Breizh Europe, dal Mouvement Bretagne Progrès e di une part dal
moviment dai Bonnets Rouges. E coreve par so cont invezit la Union
Démocratique Bretonne che e à cjapât sù par jù il 2% dai vôts.
Font:
elections2014.eu; Alta Frequenza, 26/05/14; Agence Bretagne Presse,
26-27/05/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn fra_Latn unk